
Aleksandar Sergejevič Puškin – CIGANI



CIGANI

Ciganski tabor spor i šuman  
Po Besarabiji se seli.  
Kod reke su, kraj starog druma  
Uboge čerge razapeli.  
San ko sloboda im je vedar  
I spokojan pod nebom snenim.  
Pod arnjem poluzastrvenim  
Kraj točkova se oganj štedar  
Svetluca… Obed svud se sprema,  
U ravnom polju konji pasu,  
Za šatorom na svome tasu  
Nevezan medved mirno drema.  
Celom se stepom živost rasu:  
Posluju mirni poslenici  
Pred novi put do bliskih stepa;  
Čuju se pesme, deca, klici,  
I s nakovanja putnih klepa.  
No neće moći da se opre  
Tabor spokojstvu noći sane;  
Sad samo još u stepu dopre  
Kad konj zanjišti, pas kad lane.  
Zgasnule vatre, mirno sve je,  
Samo s visine neba plava  
Svetlošću svojom mesec veje  
I tihi logor ozarava.  
Starac pod jednom čergom starom  
Pred ugljevljem još budan leži;  
Greje ga vatra zadnjom jarom,  
A pogled mu u stepu beži  
Zaogrnutu noćnom parom.  
Njegove mlade kćeri nema;  
Svikla divljini i slobodi  
Po pustoj stepi sama hodi…  
Da, doći će… Al’ noć se sprema  
I ubrzo će mesec mladi  
Iz oblaka izaći bledog…  
Zemfire nema… vetar hladi  
Ubogi obed starca sedog.

No evo je. Sakriven senom  
Za njom se žurno mladić stvori  
Nepoznat sasvim ocu njenom.  
„Evo me, oče”, ona zbori,  
„Dovodim gosta, nisam sama;  
U stepi me je putnik sreo;  
Na noćište ga pozvah k nama;  
Da bude čergar, on bi hteo.  
Zakon mu preti. Biću s njime,  
Brigu o njemu ti povedi.  
Aleko mu je, oče, ime,  
I svud je gotov da me sledi.”

STARAC

Pristajem. Čerge nek ti pruže  
Do jutra zaklon: tu počini,  
Ili poživi s nama duže;  
Šta hoćeš, stranče, to i čini.  
S tobom ću krov i hleb da delim.  
Sa sudbinom se našom srodi;  
Sa skitnjom, s bedom u slobodi,  
I sutra ćemo putem belim  
Krenuti skupa čim zarudi.  
Ti radi što se tebi svidi;  
Kuj železo, il’ pevač budi,  
Il’ s medvedom u sela idi…

ALEKO

Ja ostajem.

ZEMFIRA

O, moj će biti;  
Od mene niko ga ne goni.  
Al’ polja su već sva u tami;  
Sad će i mesec da se skloni,  
I nehotice san me mami…  
Već dan. Kraj čerge starac hudi  
Luta i kćer i gosta zove:  
„Zemfira, ustaj, jutro rudi!  
Ostavi, stranče, svoje snove!  
Sa ložnice se treba dići,  
Na put nam, deco, valja ići.”  
Sa svih se strana žure ljudi;  
Svijaju čerge, svud se vide,  
Sve je tu spremno već da ide,  
I sve odjednom krenulo se:  
Magarci korpe s decom nose,  
Muževi, braća, žene, kćeri,  
I star i mlad na put se tiska;  
Ciganske pesme, buka, piska,  
Zvek okova i urlik zveri  
Nestrpljivo što lanac trese;  
Šarene prnje i zavese,  
Starci i deca naga stasa,  
Zavijanje i lavež pasa,  
Škripanje kola sa gajdašem –  
Sve je to bedno, divlje, ružno,  
No sve je živo, nikad tužno,  
Tuđe mekuštvu tromom našem,  
Tuđe životu praznom onom  
Ko ropska pesma monotonom.

Opustele ravnice duge  
Setnim je okom mladić sreo.  
I tajni uzrok svoje tuge  
Sam sebi nije reći smeo.  
S njim crnooka je Zemfira,  
Slobodan sad je, ima mira,  
Veselo sunce put mu meri  
I u lepoti južnoj gori,  
Pa što mu srce još treperi,  
I kakva briga njega mori?

Ptičica pod plavim svodom  
Ne zna brigu, ne zna trud;  
Drug je ona sa slobodom,  
Ona gnezdo gradi svud.  
Celu noć na grani snuje,  
Kada zore dođe čas,  
Ona zov sa neba čuje,  
Prene se i pušta glas.  
Proleće sa svom lepotom  
Tada smeni leta dah,  
Pozna jesen nosi potom  
Magle, bure, snežni prah.  
Ljudima je tad sve gore;  
Ptičica u časak taj  
Odleće za sinje more,  
Traži drugi, topli kraj.

Ko ptica i u letu zvezda,  
On, izgnanik što večno luta,  
Bez navika, bez svoga gnezda,  
Nikada nije našo puta.  
Svuda mu beše drum i stan  
I mir za san u svakom polju;  
I svakog jutra nov je dan  
Prepuštao na božju volju.  
Svetlost daleke slave često  
U njemu budila je želje;  
Često su raskoš i veselje  
U tom životu našli mesto.  
Mada se grom sa strašnim treskom  
Prolamao nad ovom glavom,  
San mu ne beše mučen stravom,  
Nit beše strašen munje bleskom,  
I nisu mogle sve tegobe  
I život s borbom uvek novom  
Da unište u srcu ovom  
Spokojstvo čisto i bez zlobe.  
Nikad se nije dao vlasti  
Sudbine slepe što sve ruši,  
Al’ vladale su strašne strasti  
U ovoj burnoj, mračnoj duši!  
Kako su divlje raspinjale  
Te izmučene, jadne grudi!  
Da l’ davno su, na dugo stale?  
Probudiće se – strpljiv budi.

ZEMFIRA

Kaži, Aleko, zar ne žališ  
Za onim, s čim te prošlost spaja?

ALEKO

A šta je to?

ZEMFIRA

O, ti se šališ;  
Gradovi, ljudi tvoga kraja.

ALEKO

Za čim da žalim? Kad bi znala,  
O, kad bi mogla zamisliti  
Koliko tamo ima zala;  
Slobode tamo ne sme biti;  
Ljudi su večno svi unutra;  
Zagušljiv grad ih stalno steže;  
Ne poznaju svežinu jutra,  
Proleće za njih nije sveže,  
Trguju voljom, misli gone,  
Stide se kada stvarno vole,  
Pred idolima glave klone,  
Za novac i za lance mole.  
Šta ja napustih? – Vrtlog čudni  
Neverstva, mora, predrasuda,  
Kovitlac gradski nerasudni  
I blistavu sramotu svuda.

ZEMFIRA

Al’ tu veselja bučnog ima,  
Kuće su divne, pune tajni,  
Prostirke šarene u njima,  
A ženski ukrasi su sjajni.

ALEKO

Sve su to samo prazne stvari;  
Bez ljubavi veselja nema.  
A žene… od njih više čari  
Ti imaš i bez skupih sprema,  
Bez dragog kamenja što blista.  
Ostani uvek takva ista!  
Ja takvu hoću da te imam  
I samo jedno sada želim:  
Ljubav, izgnanje koje primam,  
I život s tobom svoj da delim.

STARAC

Ti voliš nas, iako niko  
Bogatog ko ti nije roda.  
No nije ugodna sloboda  
Onom ko je na raskoš sviko.  
Mi čuvamo predanje jedno:  
Prognan je k nama ko zna kad  
Stanovnik Juga, biće bedno…  
Znao sam pre, no ne znam sad  
Njegovo ime pažnje vredno.  
Po godinama beše star,  
No mlad i krepak još u duši;  
Imo je pesme divan dar  
I glas ko voda kad se ruši.  
Zavolesmo mu krotku ćud;  
Kraj Dunava je dane duge  
Provodio nezlobiv, hud,  
Opčinjujući pesmom druge,  
Ko dete stidljiv, slab i mek,  
I nevičan životu beše;  
Čergari su mu celi vek  
Lovili ribu da ga teše,  
A kad bi vihor digo glas  
I stegao se led nad rekom,  
Odevali su kožom mekom  
Svetoga starca slabi stas.  
No on se nikad nije sviko  
Na tegobe života tog;  
Bio je bled i slab ko niko,  
Govorio je: mene bog  
To kažnjava za grehe moje.  
Spasenje stalno čekao je,  
Tumarao niz Dunav s tugom,  
Oplakujući tu svoj jad.  
I ronio je suze dugo  
Pri pomisli na rodni grad.  
Zaveštao je umirući  
Da ga prenesu natrag, kući,  
Da počinu na Jugu svom,  
U miru najzad, i u pošti,  
Mučene ovim tuđim tlom  
Njegove hude, tužne mošti.

ALEKO

O, Rime, eto dece tvoje!  
I ti si, grade, svetu glava!  
Pevaču nežne strasti svoje,  
Božanski pevče – šta je slava?  
Pohvala kada grob te zatre,  
Tvoj zvuk što sin od oca prima,  
Ili u senci bedne šatre,  
Ciganska priča puna dima?

Dve godine su prošle nove;  
Ko pre se Cigani još sele  
I gostoljublje, mir i snove  
Nalaze svuda gde zažele.  
Od gradskih okova daleko,  
Ko oni uvek u slobodi,  
Bez briga, žaljenja,  
Aleko Nov, skitalački život vodi.  
Isti je on, s njim isti ljudi,  
U tom ga društvu već toliko  
Ne podseća na prošlost ništa.  
Na ciganski je život sviko,  
I voli njina prenoćišta,  
Lenjost i zvučni jezik hudi.  
Odrođen medved, s njim što luta,  
Njegove šatre gost je česti.  
Po selima duž stepskog puta  
U Moldaviji ćeš ga sresti  
Gde s mumlanjem i igrom prođe,  
Ili kraj kuća lanac glođe.  
Stežući putni štap u pesti  
Starac u bubanj katkad lupi,  
Sa pesmom vodi zver Aleko,  
Zemfira selom novac kupi,  
Ponešto uvek da poneko.  
Nastane noć i tad sve troje  
Uzvare zrno nežnjeveno.  
Za starcem tad se uspokoje;  
U čergi tiho je i sneno.

Prolećno sunce starcu zgreva  
Krv što se već pomalo ledi;  
Nad kolevkom Zemfira peva,  
Aleko sluša glas i bledi.

ZEMFIRA

Imam starog muža,  
Može da me reže;  
Ne bojim se njega  
Ni kad ognjem žeže.  
Prezirem i mrzim  
I njegovo ime,  
Ja drugoga volim,  
Umirem za njime.

ALEKO

Dosađuješ mi. Ćuti malo.  
Ne volim divlje pesme tvoje.

ZEMFIRA

Ne voliš? Zar je meni stalo?  
Za zadovoljstvo pevam svoje.

Stari, gadni mužu,  
Možeš me i seći,  
Nećeš znati ko je,  
Reči neću reći.

Mlađi je od vesne,  
Strasniji od leta,  
I voli me više  
Od celoga sveta.

Ljubila sam njega  
Ja u noćnoj rosi,  
Smejala se s njime  
Tvojoj sedoj kosi!

ALEKO

Zemfira, sad je dosta, ćuti!

ZEMFIRA

Sad shvataš da o drugom snevam!

ALEKO

Zemfira!

ZEMFIRA

Slobodno se ljuti!  
O tebi ja to pesmu pevam.  
(Odlazi i peva: Imam starog muža  
itd.)

STARAC

Sećam se dobro: pesmu tu je  
Spevao svet u daljnom kraju;  
Već odavno se ona čuje;  
I njom se ljudi zabavljaju…  
U divljim stepama Kagula  
Nekad je nju u tami šatre  
Pevala moja Mariula  
Uspavljujući kćer kraj vatre.  
U umu mom ko senke snova  
Mrače se prošli dani moji  
Al’ će do kraja pesma ova  
U mojoj svesti da postoji.

Tišina. Noć je. Izdaleka  
Ko ukras nebom mesec bludi.

Zemfira tiho starca budi:  
„Strah me je, oče, od Aleka!  
Slušaj ga, ima strašne snove:  
On jeca, uzdiše i zove.”

STARAC

Ne dotiči ga, mirna budi.  
Čuo sam kako kažu ljudi  
Da sad, u ovom času tamnom  
Usnulom nosi strašnu moru  
Domaći duh. No on pred zoru  
Odlazi nekud. Sedi sa mnom.

ZEMFIRA

On, oče, šapuće: Zemfira!

STARAC

Da, i u snu on tebe želi;  
Bez tebe njemu nema mira.

ZEMFIRA

Ta strast me više ne veseli,  
Slobodu hoću, neću s njime…  
I već sam… Čuješ? tiše, tiše!  
On izgovara drugo ime.

STARAC

A čije?

ZEMFIRA

Čuješ? Sad sve više  
Škrguće, rida… Strašni snovi.  
Probudiću ga.

STARAC

Ne, ne zovi.  
Ne goni noćnog duha: đavo  
Sam ode; trud je uzaludan…

ZEMFIRA

Diže se, zove… sad je budan!  
Ja idem k njemu. – Spavaj. Zdravo.

ALEKO

Gde si to bila?

ZEMFIRA

S ocem svojim. Neki je duh u tebi bio  
I mučio te. Ja se bojim  
I strašno si me uplašio…  
U snu si jecao, Aleko,  
I zvao…

ALEKO

Stalno mi se snilo  
Ko da je među nama neko…  
To viđenje je strašno bilo.

ZEMFIRA

Ne veruj snima; to su gatke.

ALEKO

Ne, ničemu što vidim, čujem,  
Ni snu, ni laži reči slatke,  
Čak ni tvom srcu ne verujem.

STARAC

Kaži što uzdišeš toliko?  
Ovde su divni nebo, stepe,  
I ničim nije sputan niko;  
Slobodni ljudi, žene lepe.  
Ne tuguj. Škodi. Šta te boli?

ALEKO

Ah, oče; ona me ne voli!

STARAC

Ne tuguj, ona je još dete.  
Ne vredi. Malo se razgali:  
Ti voliš mučno, s puno sete,  
A žensko srce ko u šali.  
Gledaj, na tom dalekom svodu  
Carica neba se veseli;  
Svoj prirodi u svome hodu  
Od svoga sjaja ona deli.  
U oblak tu se zagledala,  
I raskošnu mu svetlost šalje,  
A sad je već pred drugim stala  
I uskoro će poći dalje.  
Ko da joj nađe pristanište,  
Ko da je spreči da ne bludi,  
Mladome srcu ko da ište:  
Ne menjaj se i verno budi?  
Ne tuguj.

ALEKO

Kakva je pre bila!  
Kako je nežno iznad mene  
U divljem miru noći snene  
Često po cele čase bdila,  
I često me je razgovorom  
Il’ poljupcima punim slasti,  
Vedrine puna kao dete,  
Spasavala od kobne vlasti  
Turobnih misli punih sete.  
A sad se mirim s groznom morom:  
U njoj za mene nema strasti!

STARAC

Slušaj me sad, ispričaću ti  
O mom životu povest pravu;  
Zbilo se ovo, što ćeš čuti,  
Davno, u vreme kad Dunavu  
Još nisu pretili Moskovi…  
(Moj duh u prošlost s bolom plovi…)  
Tad strepeli smo od sultana,  
A Budžakom je paša vlado  
S visokih kula Akermana.  
Bio sam mlad, i srce mlado  
Od radosti je silne vrilo;  
A kosa mi je bila vrana,  
Nijedne sede nije bilo.  
Lepotice sam mnoge znao;  
Al’ najlepša je jedna bila,  
Ko sunce me je zasenila,  
I najzad sam je svojom zvao.

Brzo je prošla moja mladost  
Ko pale zvezde svetlost kratka,  
No ljubavna je moja radost  
Još brže prošla bez povratka;  
Godinu jednu Mariula  
Beše u mom životu bednom.  
Kraj kagulskih smo voda jednom  
Tuđ tabor sreli. Vest se čula  
Da ti čergari strani hoće  
Kraj nas, u šumi da zanoće.  
Čerge su svoje razapeli  
I kraj nas noći dve proveli,  
Pa otišli sa toga mesta.  
I ostavivši kćer sa grudi,  
I Mariula s njima nesta.  
Počivam mirno; zora rudi…  
Budim se, ali pored mene  
Odavno nema moje žene;  
Zovem i tražim… ne, ni glasa.  
I zaplakala se Zemfira  
I ja nad njome… Od tog časa  
Namrznuh žene, nemam mira,  
I lice slično njenom licu  
Moj pogled više nije sreo,  
I usamljenu dokolicu  
Da delim nisam ni s kim hteo.

ALEKO

A što se nisi u tom trenu  
U poteru za njome dao  
I grabljivca i bednu ženu  
Kindžalom svojim isekao?

STARAC

Ko ptica slobodna je mladost.  
Ko može ljubav još da sputa?  
Svakom se redom daje radost,  
Ne biva ništa po dva puta.

ALEKO

Ja nisam takav. Drage volje  
Ne ustupam ja svoja prava.  
Osvetiti se, to je bolje.  
Svog dušmanina kako spava  
Kada bih našo pored mora,  
U talase bih svog zlotvora  
Nezaštićenog odgurnuo…  
I probuđenog od užasa  
Sa smehom bih ga ispratio  
I dugo bi mi sladak bio  
Zvuk toga pada i tog glasa,  
Dogod bi se i odjek čuo!

MLADI CIGANIN

Poljubi me.

ZEMFIRA

Ne, ne smem više!  
Vreme je! muž je ljut i zao…

MLADI CIGANIN

Ni zbogom još ti nisam dao.

ZEMFIRA

Idi, dok nije došo… Tiše!

MLADI CIGANIN

Sastanak kad je?

ZEMFIRA

Ove noći.  
Za humkom, tamo, znaš, pred grobom.

MLADI CIGANIN

Obmanjuješ me, nećeš doći!

ZEMFIRA

Evo ga, beži! Biću s tobom!

Aleko spava. Teško grudi  
Pritiska strašan prizor jedan.  
Sa krikom se u tami budi.  
Ljubomori još uvek predan,  
Ruku pruža u mrak Aleko…  
Ali Zemfira je daleko.  
Pokrivač hladni samo tu je.  
I skamenila mu se duša;  
Uzdrhtao se diže, sluša,  
Al’ više nema šta da čuje.  
Tišina… Nem je već od straha.  
Ledi se, gori, bezbroj puta,  
Iz čerge izlazi bez daha,  
Kraj tihih kola strašan luta.  
Svud vlada muk; i polja neme;  
Po nebu tiho magle jezde,  
Neobično i mračno vreme,  
Tek varljivo trepere zvezde,  
I sjajni trag u rosi samo  
Što nekud u daljinu hodi.  
Aleko nemo ide tamo  
Kud zloslutna ga staza vodi.

Na kraju puta najzad vide:  
Beli se grob pred njim u tami.  
Klecaju noge, jedva ide,  
Kolena drhte, usne bride,  
Predosećanje strašno mami.  
Ide… najednom – da li snuje?  
Dve senke vidi on pred sobom  
I sasvim blizu šapat čuje  
Nad oskrnavljenim grobom.

I GLAS

Vreme je…

II GLAS

Čekaj…

I GLAS

Moram, mili…

II GLAS

Ne, ne, još malo, bar dok svane!

I GLAS

Ne, već smo dugo ovde bili.

II GLAS

Kad poljubiš me, dah mi stane.

I GLAS

Uništavaš me… muž je čudan.

II GLAS

Još časak…

I GLAS

Ako se bez žene  
Probudi sada?

ALEKO

Već sam budan.  
Ne žurite se! Kud bez mene?  
Biće vam dobro tu, kraj groba!

ZEMFIRA

Ah, beži!

ALEKO

Neće on daleko;  
Pričekaj! Kud ćeš u to doba? Lezi!  
(Udara ga nožem.)

MLADI CIGANIN

Ja umirem…

ZEMFIRA

Aleko!  
Ne, ubićeš ga! Ne sa time!  
Pogledaj, sav si već u krvi!  
Šta činiš to?

ALEKO

Ja nisam prvi:  
Sad uživaj ko pre sa njime.

ZEMFIRA

Ne, dosta, više se ne bojim!  
I neću ništa da te molim:  
Nad zločinom te kunem tvojim!

ALEKO

Umri!  
(Ubija je.)

ZEMFIRA

Ja umirem i volim.

Danicom zaren dan je sjao.  
Na jednom grobu je Aleko  
U krvi, koju nije sprao,  
Sedeo s nožem. Nedaleko  
Pred njim su bila mrtva tela.  
Strašan je bio on u licu;  
Ciganski tabor uz ubicu  
Uznemireno već se zbio.  
Iskopan jedan grob je bio,  
I žene su još, pre opela  
Celivale u oči mrtve…  
Ne obzirući se na druge,  
Bez reči, skamenjen od tuge,  
Posmatrao je starac žrtve.  
Digli su mladi par i skupa  
Položili u zemlje krilo:  
Sahranili su trup do trupa  
I pred Alekom to je bilo…  
A kada zatim zemlju neko  
U hladni grob da baca poče,  
Nemo se pognuo Aleko  
I srušio na travu s ploče…

Starac je prišo tad i reko:  
„Čoveče gordi, idi sada!  
Kod nas vaš zakon ne postoji,  
Od njega niko tu ne strada,  
Šta će nam krv i jadi tvoji?  
Ne kažnjavamo smrću ljude.  
Ali s ubicom ko da bude?  
Ne pristaje naš udes tebi,  
Slobodu hoćeš samo sebi,  
Od glasa tvog se kosa ježi;  
Svi mi smo krotki, dobri ljudi,  
Svirep i zao ti si. Beži!  
Zbogom. I mir sa tobom budi.”

On reče to – i tabor nesta  
U stepi, dalje od tog mesta  
Izbravši opet put na volju…  
I sad su sama kola jedna,  
S ubogim platnom, čerga bedna,  
Još stajala u kobnom polju.  
Tako, pre no što zima stigne,  
Poneki put u jutro tmurno,  
Kada se s polja s krikom digne  
Ždralova poznih jato žurno  
I odleće u mesta mila –  
Pogođen smrtno kobnim zrnom,  
Ostaje jedan na tlu crnom  
Opustivši bez moći krila.  
Došla je noć: pod šatrom tamnom  
Uz oganj niko nije bdeo;  
Niko pod ovom čergom sramnom  
Do jutra nije oči sveo.

EPILOG

Čarobnom snagom zvučnog sklada  
U magli mojih uspomena  
Oživljuje za scenom scena  
Iz dana radosti i jada.  
U kraju gde je mir sve ređe,  
A ratni metež češće bio,  
Tu, neprestupne gde je međe  
Stambolu Rus obeležio,  
Gde stari orao s dve glave  
Još iznad prošle šumi slave,  
Sreo sam idući kroz stepu,  
Nad granicama drevnih hordi  
Cigana mirnih tabor gordi –  
Smerne slobode decu slepu.  
Za njinim lenjim karavanom  
Po pustinji ja lutah često;  
Nasićen njinom prostom hranom,  
Uz njihov oganj nađoh mesto.  
Srećan kad bi se putem čule  
Pesama njinih vedre rime,  
Dugo sam drage Mariule  
Ponavljao u sebi ime.  
Al’ malo sreće i tu ima  
Prirode deco, među vama;  
I tu, pod bednim šatorima  
Postoje more, boli srama,  
Ni vaša huda utočišta  
Divljina nije spasla jada;  
Od kobnih strasti svud se strada,  
I nas od njih ne štiti ništa.

1824.

Aleksandar Sergejevič Puškin